Huishulp vas ná egpaar se gru-moordArgieffoto ŉ Vrou is in hegtenis geneem in verband met die gru-moord op ŉ egpaar wat Donderdag dood in hul huis in die Alabama-nedersetting buite Klerksdorp in Noordwes aangetref is. Lt.kol. Pelonomi Makau, woordvoerder van die polisie, het gesê die verdagte is die vermoorde egpaar se huishulp. Dit kom nadat ŉ buurman Donderdag omstreeks 22:00 opgemerk het dat die egpaar se veiligheidsdeur en vensters oopstaan. Die buurman het na die huis gegaan om ondersoek in te stel en het na die egpaar oor die heining geroep. Toe hy geen antwoord kry nie, het hy die huis binnegegaan en die 60-jarige man se liggaam in ŉ plas bloed op die vloer aangetref. Hy het die 56-jarige vrou se liggaam in die slaapkamer gevind. Sy is verwurg. “Die polisie se voorlopige ondersoek toon dat kontant en ŉ selfoon uit die huis gesteel is,” het Makau gesê. Die polisie is ontbied en ŉ ondersoek is van stapel gestuur wat tot die inhegtenisneming van die egpaar se huishulp gelei het. Die 45-jarige verdagte sal Maandag in die Klerksdorp-landdroshof verskyn op twee aanklagte van moord. Die polisieondersoek duur voort.